
Text rozhodnutia
Súd: Krajský súd Banská Bystrica Spisová značka: 24Sp/80/2015 Identifikačné číslo súdneho spisu: 6015201452 Dátum vydania rozhodnutia: 28. 01. 2016 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2016:6015201452.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní pred samosudkyňou JUDr. Drahomírou Mikulajovou v právnej veci navrhovateľa: R.. L. G., nar. XX.XX.XXXX, trvale bytom Sv. V. a G. XXXX/XX, XXX XX H., proti odporcovi: Centrum právnej pomoci, Kancelária Žilina, Národná 34, P.O. Box B10, 011 00 Žilina, o preskúmanie zákonnosti rozhodnutia odporcu sp.zn. 11348/2015-KaZA; R.z.: 66787/2015 zo dňa 27. októbra 2015, takto r o z h o d o l : I. Krajský súd rozhodnutie odporcu sp. zn. 11348/2015-KaZA, R.z.: 66787/2015 zo dňa 27. októbra 2015 p o t v r d z u j e . II. Navrhovateľovi náhradu trov konania n e p r i z n á v a . III. Navrhovateľ je povinný zaplatiť súdny poplatok 35,- Eur, do troch dní odo dňa právoplatnosti tohto rozhodnutia. o d ô v o d n e n i e : Odporca rozhodnutím sp.zn. 11348/2015-KaZA; R.z.: 66787/2015 zo dňa 27.10.2015 podľa § 10 ods. 5 zákona č. 327/2005 Z.z. o poskytovaní právnej pomoci osobám v materiálnej núdzi v znení neskorších predpisov (ďalej v texte aj „zákon“) nepriznal navrhovateľovi nárok na poskytovanie právnej pomoci podľa žiadosti navrhovateľa zo dňa 28.09.2015 vo veci úpravy práv a povinností rodičov k maloletým deťom. Odporca rozhodnutie odôvodnil v podstate tým, že na základe údajov uvedených v žiadosti a priložených listinných dôkazov mal za preukázané, že žiadateľ nesplnil podmienky na poskytnutie právnej pomoci. Z predložených dokladov odporca zistil, že žiadateľov započítateľný príjem v marci 2015 až auguste 2015 nepresahuje 1,4-násobok sumy životného minima pre jednu dospelú osobu a tri nezaopatrené deti, no v mesiaci podania žiadosti (september 2015), kedy deti opustili s matkou spoločnú domácnosť, jeho príjem presahuje 1,6-násobok sumy životného minima pre jednu samostatne posudzovanú osobu. Žiadateľ teda nespĺňa podmienku materiálnej núdze, ktorá je nevyhnutným predpokladom priznania nároku na poskytovanie právnej pomoci. Odporca posudzoval celkovú majetkovú situáciu žiadateľa a zistil, že nie je vlastníkom nehnuteľného ani hnuteľného majetku, ktorého predajom alebo prenájmom by si mohol zabezpečiť využívanie právnych služieb na ochranu svojich práv a záujmov, nakoľko byt užíva na primerané trvalé bývanie. Na základe predložených listín a vzhľadom na povahu sporu, odporca konštatoval, že v danej veci nejde o zrejmú bezúspešnosť sporu, keďže právna pomoc je žiadaná v konaní, kde sa bude rozhodovať o zverení detí do osobnej starostlivosti a určenie výživného, nie je možné hodnotu sporu vyčísliť v peniazoch, takže odporca považoval za splnenú podmienku hodnoty sporu. S poukazom na ustanovenie § 6 ods. 1 zákona č. 327/2005 Z.z. odporca dospel k záveru, že žiadateľ nespĺňa len jednu z podmienok nároku na poskytnutie právnej pomoci, a to podmienku stavu materiálnej núdze. Uviedol, že ak žiadateľ spĺňa podmienky podľa § 6 ods. 1 písm. b/ a c/ zákona, ale príjmy žiadateľa prevyšujú zákonom určenú hranicu materiálnej núdze, Centrum môže poskytnúť právnu pomoc s finančnou účasťou, ak je to primerané okolnostiam žiadanej právnej pomoci. Podľa § 6b ods. 2 citovaného zákona, ak príjmy prevyšujú zákonom určenú hranicu materiálnej núdze, Centrum môže poskytnúť právnu pomoc s finančnou účasťou oprávnenej osoby, ak je to primerané okolnostiam žiadanej právnej pomoci. Konštatoval, že vzhľadom na túto právnu úpravu Centrum môže poskytnúť právnu pomoc aj v prípadoch, keď žiadateľ nespĺňa podmienku stavu materiálnej núdze, avšak ak je to primerané okolnostiam žiadanej právnej pomoci, avšak žiadateľ nemá právny nárok a je výlučne na úvahe Centra, či v takomto prípade právnu pomoc poskytne. Odporca posúdil skutočný príjem žiadateľa a prihliadol na povahu sporu a okolnosti prípadu, ktoré nenasvedčujú tomu, že neposkytnutie právnej pomoci by malo vážne následky a spôsobilo vážnu ujmu na právach a oprávnených záujmoch žiadateľa, preto žiadateľovi nepriznalo nárok na poskytnutie právnej pomoci. V zákonom stanovenej lehote podal proti rozhodnutiu odporcu odvolanie navrhovateľ. Nesúhlasil s rozhodnutím odporcu, ak dôvodom, pre ktorý mu právnu pomoc nepriznal, bola skutočnosť, že od septembra 2015 bol posudzovaný samostatne, čo považoval za neadekvátne. Manželka totiž vzala deti so sebou svojvoľne, bez jeho súhlasu. Starostlivosť o ne nemá primerane zabezpečenú a dožaduje sa jeho asistencie pri ich strážení i v priebehu pracovných dní. Cez víkendy sa o ne stará pravidelne. V záujme detí vždy doposiaľ súhlasil. Dobrovoľne prispieva výživným na deti, spolu vo výške 180,- Eur mesačne v pravidelných intervaloch. Výdavky na deti sa odsťahovaním manželky s deťmi neznížili, skôr naopak. Tvrdil, že nezaopatrené deti maloletá M. G., D. G. a F. G. majú byť posudzované spoločne s ním i po odsťahovaní manželky zo spoločnej domácnosti a nárok na poskytnutie právnej pomoci v dôsledku toho mu mal byť priznaný. Odporca v písomnom stanovisku zo dňa 13.11.2015 trval na zákonnosti rozhodnutia napadnutého odvolaním a rozhodnutie navrhoval potvrdiť. Odporca postupoval v konaní podľa zákona č. 327/2005 Z.z. a posudzoval podmienky podľa § 6 a § 6a zákona, pričom dospel k záveru, že vo veci, s ktorou sa navrhovateľ obrátil na Centrum, nespĺňa jednu z podmienok na poskytnutie právnej pomoci - podmienku materiálnej núdze. Odporca následne zvážil aj možnosť postupu v zmysle § 6b ods. 2 zákona. Centrum posúdilo skutočný príjem navrhovateľa, prihliadlo na povahu sporu a okolnosti prípadu, ktoré však nenasvedčujú tomu, že neposkytnutie právnej pomoci by malo spôsobiť vážne následky a vážnu ujmu na právach a oprávnených záujmoch žiadateľa, a preto žiadateľovi nepriznal nárok na poskytnutie právnej pomoci ani podľa ustanovenia § 6b ods. 2 zákona. Nesplnenie čo i len jednej z podmienok na poskytnutie právnej pomoci má za následok nepriznanie nároku na poskytnutie právnej pomoci. V súlade s ustanovením § 250f ods. 1, 2 O.s.p., v spojení s § 250l ods. 2 O.s.p., súd vo veci rozhodol rozsudkom bez nariadenia pojednávania. Súd preskúmal opravným prostriedkom napadnuté rozhodnutie a postup správneho orgánu podľa tretej hlavy piatej časti O.s.p. (§ 250l a nasl. O.s.p.) a podľa § 250q ods. 3 O.s.p. napadnuté rozhodnutie potvrdil ako rozhodnutie vydané v súlade so zákonom. Podľa § 3 ods. 1 písm. a) zákona č. 327/2005 Z.z., tento zákon sa vzťahuje na poskytovanie právnej pomoci v občianskoprávnych veciach, obchodnoprávnych veciach, pracovnoprávnych veciach, rodinnoprávnych veciach, v konaní pred súdom v správnom súdnictve a v týchto veciach aj v konaní pred Ústavným súdom Slovenskej republiky. Podľa § 6 ods. 1 zákona č. 327/2005 Z.z., fyzická osoba má právo na poskytnutie právnej pomoci bez finančnej účasti, ak a) jej príjem nepresahuje 1,4-násobok sumy životného minima ustanoveného osobitným predpisom a nemôže si využívanie právnych služieb zabezpečiť svojím majetkom, b) nejde o zrejmú bezúspešnosť sporu a c) hodnota sporu prevyšuje hodnotu minimálnej mzdy okrem sporov, v ktorých nie je možné hodnotu sporu vyčísliť v peniazoch. Podľa § 6 ods. 2 citovaného zákona, podmienky na poskytnutie právnej pomoci podľa odseku 1 písm. a) a b) musí fyzická osoba spĺňať počas celého trvania poskytovania právnej pomoci bez finančnej účasti. Podľa § 6a ods. 1 citovaného zákona, ak príjem fyzickej osoby presahuje 1,4-násobok sumy životného minima ustanoveného osobitným predpisom a súčasne nepresahuje 1,6-násobok uvedenej sumy a nemôže si využívanie právnych služieb zabezpečiť svojím majetkom, má právo na poskytnutie právnej pomoci určeným advokátom alebo centrom pri splnení podmienky finančnej účasti vo výške 20% trov právneho zastúpenia podľa osobitného predpisu; splnenie podmienok podľa § 6 ods. 1 písm. b) a c) tým nie je dotknuté. Ustanovenie § 6 ods. 2 sa použije primerane. Podľa § 6b ods. 1, 2 citovaného zákona, (1) ak je to primerané okolnostiam žiadanej právnej pomoci, môže centrum v prípadoch podľa § 6a ods. 1 poskytnúť právnu pomoc aj bez úhrady finančnej účasti. (2) Ak príjmy prevyšujú zákonom určenú hranicu materiálnej núdze, centrum môže poskytnúť právnu pomoc s finančnou účasťou oprávnenej osoby, ak je to primerané okolnostiam žiadanej právnej pomoci. Podľa § 4 ods. 1 písm. i) citovaného zákona, Na účely tohto zákona je materiálnou núdzou stav, keď fyzická osoba je poberateľom dávky a príspevkov k dávke v hmotnej núdzi, alebo stav, keď príjem fyzickej osoby nepresahuje 1,6-násobok sumy životného minima a táto fyzická osoba si využívanie právnych služieb nemôže zabezpečiť svojím majetkom. Podľa § 4 ods. 2 citovaného zákona, do príjmu fyzickej osoby, ktorá žiada o poskytnutie právnej pomoci (ďalej len "žiadateľ"), sa započítavajú príjmy obdobne ako pri výpočte príjmu fyzickej osoby na účely určenia súm životného minima; to neplatí, ak sú spoločne posudzované fyzické osoby účastníkmi sporu v súdnom konaní s protichodným postavením. Podľa § 7 ods. 1, 2 a 4 citovaného zákona, (1) za príjem podľa tohto zákona sa považujú príjmy fyzických osôb podľa osobitného predpisu po odpočítaní a) poistného na verejné zdravotné poistenie, b) poistného na nemocenské poistenie, poistného na starobné poistenie, poistného na invalidné poistenie a poistného na poistenie v nezamestnanosti, c) preddavku na daň alebo dane z príjmov fyzických osôb a d) ďalších výdavkov vynaložených na dosiahnutie, zabezpečenie a na udržanie príjmov fyzických osôb. (2) Za príjem podľa tohto zákona sa považujú aj a) príjmy oslobodené od dane z príjmov fyzických osôb podľa osobitného predpisu, okrem prijatých náhrad škôd, náhrad nemajetkovej ujmy, plnenia z poistenia majetku a plnenia z poistenia zodpovednosti za škodu okrem platieb prijatých ako náhrada za stratu zdaniteľného príjmu, b) sumy vreckového pri zahraničných pracovných cestách do výšky 40 % nároku na stravné ustanovené osobitným prepisom, c) náhrady niektorých výdavkov zamestnancov do výšky ustanovenej osobitným predpisom, d) ďalšie príjmy fyzických osôb podľa osobitných predpisov po odpočítaní dane z príjmu fyzickej osoby. (4) Príjem na účely tohto zákona sa zisťuje za kalendárny mesiac, v ktorom bola podaná žiadosť o poskytnutie právnej pomoci, pritom sa prihliada na príjem za posledných šesť kalendárnych mesiacov pred podaním žiadosti, a prehodnocuje sa každých 12 mesiacov od právoplatnosti rozhodnutia, ktorým sa priznal nárok na poskytnutie právnej pomoci. Podľa § 1 zákona č. 601/2003 Z.z., tento zákon ustanovuje životné minimum ako spoločensky uznanú minimálnu hranicu príjmov fyzickej osoby, pod ktorou nastáva stav jej hmotnej núdze. Podľa § 2 zákona č. 601/2003 Z.z., za životné minimum fyzickej osoby alebo fyzických osôb, ktorých príjmy sa posudzujú podľa § 3 spoločne, sa považuje suma alebo úhrn súm a) 198,09 eura mesačne, ak ide o jednu plnoletú fyzickú osobu, b) 138,19 eura mesačne, ak ide o ďalšiu spoločne posudzovanú plnoletú fyzickú osobu, c) 90,42 eura mesačne, ak ide 1. o zaopatrené neplnoleté dieťa, 2. o nezaopatrené dieťa. Podľa § 3 zákona č. 601/2003 Z.z., na zistenie príjmu fyzickej osoby na účely určenia súm životného minima sa započítavajú a) u posudzovanej fyzickej osoby jej príjem a príjem jej manžela, b) u rodičov s nezaopatreným dieťaťom príjmy týchto rodičov a príjem nezaopatreného dieťaťa žijúceho s nimi v domácnosti, c) u rodičov, ktorí sú sami nezaopatrené deti, ich príjmy a príjmy, ktoré na ne poberá iná fyzická osoba, d) u nezaopatreného dieťaťa jeho príjem a príjem jeho rodičov, ak s ním žijú v domácnosti; ak toto dieťa žije v domácnosti len s jedným rodičom, s inou fyzickou osobou alebo samostatne, príjem dieťaťa, príjem rodiča a príjem, ktorý na dieťa poberá iná fyzická osoba, e) u zaopatreného neplnoletého dieťaťa jeho príjem. V danom prípade navrhovateľ namietal najmä skutočnosť, že odporca pri rozhodovaní posudzoval navrhovateľa za obdobie od septembra 2015 samostatne, t. j. nezohľadnil aj tri maloleté deti ako spoločne posudzované osoby, keďže matka maloletých detí, jeho manželka, opustila spoločnú domácnosť a zobrala deti so sebou svojvoľne, bez jeho súhlasu. Napriek tomu on deťom poskytuje podľa potreby primeranú starostlivosť a pravidelne prispieva na výživu detí dobrovoľne sumou 180,- Eur mesačne. Výdavky na deti sa odsťahovaním manželky s deťmi neznížili, práve naopak. Z administratívneho spisu súd zistil, že navrhovateľ požiadal Centrum právnej pomoc, Kancelária Žilina o poskytnutie právnej pomoci na zastupovanie v konaní vedenom na Okresnom súde v Martine sp. zn. 19P 238/2015 vo veci starostlivosti o maloleté deti: M. G., nar. XX.XX.XXXX, D. G., nar. XX.XX.XXXX a F. G., nar. XX.XX.XXXX, na návrh podaný matkou G.. C. G., ktorým sa matka domáha o zverenie maloletých detí do jej osobnej starostlivosti a otca (žiadateľa o poskytnutie právnej pomoci) navrhuje zaviazať prispievať na výživu maloletej M. sumou 100,- Eur, maloletej D. sumou 80,- Eur a maloletého F. sumou 60,- Eur mesačne. Z odôvodnenia návrhu vyplýva, že rodičia maloletých detí (zároveň manželia) od júna 2015 bývali spolu v spoločnom byte vo H.. Matka sa spolu s deťmi odsťahovala do podnájmu od 01.09.2015. Podľa potvrdenia zamestnávateľa navrhovateľa Q. zo dňa 28.09.2015 navrhovateľ mal preukázaný čistý príjem za mesiac marec 2015 vo výške 536,63 Eur, za apríl 2015 vo výške 576,87 Eur, za máj 2015 vo výške 570,51 Eur, za jún 2015 vo výške 512,32 Eur, za júl 2015 vo výške 545,57 Eur a za august 2015 vo výške 632,80 Eur. Menovaný poberá daňový bonus na tri deti vo výške 64,23 Eur mesačne. Správny orgán pri rozhodovaní vychádzal zo zákonom stanovenej hranice materiálnej núdze v zmysle § 5 ods. 1, 2 a 7 zákona č. 601/2003 Z.z. v spojení s § 2 a § 3 tohto zákona, keď 1,4-násobok sumy životného minima pre jednu fyzickú osobu a tri nezaopatrené deti je 657,09 Eur; 1,6-násobok sumy životného minima pre jednu fyzickú osobu a tri nezaopatrené deti je 750,96 Eur; 1,4-násobok sumy životného minima pre jednu fyzickú osobu je 277,33 Eur a 1,6-násobok sumy životného minima pre jednu fyzickú osobu je 316,94 Eur. Súd sa stotožnil so závermi odporcu, ktorý zistil, že započítateľný príjem navrhovateľa od septembra 2015 presahuje 1,6-násobok sumy životného minima pre jednu plnoletú fyzickú osobu (zároveň logicky presahuje aj výšku 1,4-násobku), a preto navrhovateľ nesplnil jednu z podmienok stanovených pre priznanie právnej pomoci bezplatnej podľa § 6 ods. 1 zákona, ale ani podmienku priznania právnej pomoci s finančnou účasťou podľa § 6a ods. 1 citovaného zákona. Žiadosť bola podaná dňa 28.09.2015. V súlade s ustanovením § 7 ods. 4 zákona sa príjem na účely tohto zákona zisťuje za kalendárny mesiac, v ktorom bola žiadosť podaná. Prihliada sa aj na príjem za posledných šesť kalendárnych mesiacov pred podaním žiadosti o poskytnutie právnej pomoci. Odporca postupoval plne súladne s týmto ustanovením Zákona o právnej pomoci. Podmienky pre priznanie nároku sa posudzujú samostatne za každý mesiac, pričom musia byť splnené v celom posudzovanom období, v danom prípade od marca 2015 do septembra 2015 (vrátane). Tvrdenie navrhovateľa, že manželka, matka maloletých detí opustila spoločnú domácnosť bez jeho súhlasu, je právne bezvýznamné. Zo žiadneho ustanovenia Zákona o poskytovaní právnej pomoci, ani zo Zákona o životnom minime nevyplýva, že by odporca postupoval v rozpore s týmito zákonmi. Navrhovateľ v odvolaní ani nenamietal, ktoré konkrétne ustanovenie ktorého zákona malo byť porušené. Odporca postupoval správne, ak v prípade, že zistil, že navrhovateľ síce spĺňa podmienky zákona podľa § 6 ods. 1 písm. b) a c) zákona, avšak nespĺňa len podmienku materiálnej núdze v zmysle § 6 ods. 1 písm. a) zákona, pristúpil k posudzovaniu možnosti postupu v zmysle § 6b ods. 2 zákona. Jednotný postup centier právnej pomoci pri priznávaní právnej pomoci z dôvodov hodných osobitného zreteľa, aplikujúc ustanovenie § 6b ods. 1 a 2, upravuje Usmernenie č. 1/2012 zo dňa 05.01.2012 riaditeľky centra právnej pomoci, obsahom ktorého je aj bližšie popísanie primeraných okolností žiadanej právnej pomoci, ktoré sa majú zohľadňovať. Rozhodovacia prax súdov sa ustálila na tom, že navrhovateľ nemusí v žiadosti žiadať osobitne priznanie právnej pomoci v zmysle § 6b ods. 1 a 2, pretože je úlohou centra žiadosť posudzovať komplexne, t. j. pre všetky formy právnej pomoci v hmotnej núdzi poskytované centrom v zmysle Zákona o bezplatnej právnej pomoci. Odporca teda postupoval správne, ak sám zvážil aj možnosť postupu v zmysle § 6b zákona. Odporca však vždy musí zohľadniť povahu sporu a okolnosti prípadu, najmä či neposkytnutie právnej pomoci by mohlo spôsobiť vážne následky a vážnu ujmu na právach a oprávnených záujmoch žiadateľa. V predmetnom konaní odporca dospel k záveru, že neposkytnutie právnej pomoci, vzhľadom na okolnosti veci, by nemali spôsobiť vážnu ujmu na právach žiadateľa. Súd sa v plnom rozsahu stotožňuje s postupom a závermi odporcu, k akým dospel. Priznanie právnej pomoci na základe ustanovenia § 6b zákona je viazané na podmienky tam uvedené, pričom aj v situácii, keď tieto podmienky nastanú, vždy zostáva na vôli a posúdení správneho orgánu (odporcu), či právnu pomoc na základe tohto ustanovenia zákona žiadateľovi poskytne. Zákon o bezplatnej právnej pomoci bol prijatý za účelom poskytovania právnej pomoci fyzickým osobám, ktoré v dôsledku svojej materiálnej núdze nemôžu využívať právne služby na riadne uplatnenie a ochranu svojich práv. Nároky aj práva, ktoré tento zákon upravuje, boli zákonodarcom do zákona zakotvené na naplnenie uvedeného účelu, teda na efektívne a kvalifikované uplatnenie a ochranu práv fyzických osôb. Ak je v zákone zakotvený inštitút, ktorý udeľuje správnemu orgánu určitú fakultatívnu právomoc priznávať nárok na základe vlastného správneho uváženia, je na vôli správneho orgánu, či uvedený nárok prizná. Chybou by bolo, pokiaľ by správny orgán vôbec nezohľadňoval túto možnosť, k čomu v danom prípade nedošlo. Správny orgán odôvodnil vlastné správne uváženie pri posudzovaní možnosti poskytnutia právnej pomoci aplikujúc ustanovenie § 6b zákona. V zhode s konštatovaním odporcu aj súd zastáva stanovisko, že neposkytnutie právnej pomoci v danom prípade nemôže spôsobiť vážnejšie následky pre žiadateľa. Súd predovšetkým poukazuje na to, že právna pomoc bola žiadaná pre konanie vo veci starostlivosti o maloleté deti. Jedná sa o typ súdneho konania, v ktorom platí vyhľadávacia zásada. Maloleté deti sú v konaní zastúpené kolíznym opatrovníkom. Koná sa predovšetkým o záujmoch maloletých detí. Súdy teda nie sú viazané návrhmi rodičov a konanie možno začať aj bez návrhu, pokiaľ je to v záujme maloletých detí. Súdy teda nie sú viazané návrhmi rodičov, nevykonávajú dokazovanie len na návrh rodičov, ale sami zisťujú pomery na strane obidvoch rodičov v záujme spravodlivého rozhodnutia tak, aby nedošlo k poškodeniu práv maloletých detí. V zmysle ustanovenia § 3 ods. 1 písm. a) Zákona o poskytovaní právnej pomoci sa tento zákon vzťahuje aj na poskytovanie právnej pomoci v rodinnoprávnych veciach, avšak z dôvodov vyššie uvedených bolo potrebné prihliadnuť na povahu konania, do ktorého navrhovateľ žiadal poskytnúť právnu pomoc. Účelom zákona je zabezpečiť dostupnosť všetkých k súdu. To, že navrhovateľovi ako otcovi v konaní starostlivosti o maloleté deti nie je poskytnutá právna pomoc, nemôže mať vážne následky ani ujmu na jeho oprávnených záujmoch. V týchto konaniach v zásade rodičia nie sú zastúpení advokátmi, nerozhoduje sa o zložitých právnych otázkach, výsledok sporu nezávisí od procesných úkonov a návrhov rodiča, keďže v predmetnom konaní platí vyhľadávacia zásada. Otcovi nie je zabránený prístup k súdu, pretože v konaní môže vystupovať aj bez advokáta. V opatrovanských veciach sa nerozhoduje o náhrade trov konania. Z uvedených dôvodov súd napadnuté rozhodnutie odporcu potvrdil ako vecne správne podľa § 250q ods. 3 O.s.p. Navrhovateľovi, ktorý v konaní nemal úspech, súd náhradu trov konania nepriznal podľa § 250k ods. 1 O.s.p. a contrario v spojení s § 250l ods. 2 O.s.p. Zároveň súd zaviazal navrhovateľa zaplatiť súdny poplatok podľa § 2 ods. 4 zákona č. 71/1992 Zb. o súdnych poplatkoch, nakoľko je poplatníkom, keďže podal opravný prostriedok proti rozhodnutiu správneho orgánu a v konaní nebol úspešný. Zákon o súdnych poplatkoch pre uvedený typ konania neupravuje vecné ani osobné oslobodenie od súdnych poplatkov (§ 4 ods. 1 a § 4 ods. 2). V zmysle ustanovenia § 4 ods. 3 citovaného zákona je od poplatku oslobodený iba ten účastník, ktorému bol priznaný nárok na poskytnutie právnej pomoci podľa osobitného predpisu, čo ovšem nie je prípad navrhovateľa. Poučenie: Proti tomuto rozhodnutiu možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach prostredníctvom krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015201452.1 (dáta aktuálne k 9. 11. 2026). Záväzné je znenie zverejnené súdom.




